b"\n_START_ARTICLE_\nRenfrew Creamery Kings\n_START_SECTION_\nZgodovina\n_START_PARAGRAPH_\nUstanovitelj kluba in milijonar Ambrose O'Brien, ki je obogatel z rudniki srebra v obmo\xc4\x8dju Cobalta in okolici, se je \xc5\xbeelel pridru\xc5\xbeiti novi ligi Canadian Hockey Association z \xc5\xbee obstoje\xc4\x8do ekipo Renfrew, ki je igrala v polprofesionalni ligi Federal Hockey League. Zavrnili so ga, zato je z ostalimi zavrnjenimi klubi ustanovil ligo NHA._NEWLINE_O'Brienova finan\xc4\x8dna sredstva so bila v prvi vrsti namenjena Creamery Kingsom, ker je \xc5\xbeelel svojemu rodnemu mestu Renfrewju pridobiti Stanleyjev pokal. V prvi sezoni je bila postava kluba tako zelo kakovostna, saj so za klub igrali Frank Patrick, Lester Patrick - prejemala sta pla\xc4\x8do 3.000 $ - in Cyclone Taylor, ki je prejemal tedaj rekordno pla\xc4\x8do 5.250 na celotno sezono, ki je sicer potekala le dva meseca. Posledi\xc4\x8dno je klub kmalu postal znan kot\xc2\xa0\xc2\xbbmilijonarji\xc2\xab\xc2\xa0(\xc2\xbbmillionaires\xc2\xab). Nadalje je O'Brien med sezono podpisal \xc5\xa1e z Newsyjem Lalondejem, ki je pri\xc5\xa1el iz mo\xc5\xa1tva Montreal Canadiens in je postal vodilni strelec lige NHA v njeni prvi sezoni. Mo\xc5\xa1tvo je treniral biv\xc5\xa1i igralec mo\xc5\xa1tva Ottawa Hockey Club in kasnej\xc5\xa1i \xc4\x8dlan Hokejskega hrama slavnih lige NHL Alf Smith. Z razmerjem zmag, porazov in remijev 8-3-1 je Renfrew v prvi sezoni kon\xc4\x8dal na 3. mestu._NEWLINE_V svoji drugi in zadnji NHA sezoni je Renfrew izgubil Lalondeja, ki se je vrnil k Canadiensom, in kon\xc4\x8dal z razmerjem 8-8, kar ga je uvrstilo na 3. mesto. Don Smith in Odie Cleghorn sta na lestvici strelcev osvojila 3. oziroma 5. mesto (v tem vrstnem redu). Zadnja pomembnej\xc5\xa1a profesionalna tekma kluba je potekala 7. marca 1911, tedaj so z izidom 7-6 premagali Wandererse._NEWLINE_Zatem je postal vse o\xc4\x8ditneje, da majhna rudarska mesta s severa Ontaria kot Renfrew, Cobalt in Haileybury ne morejo podpirati velikih profesionalnih mo\xc5\xa1tev. O'Brienu tako ni preostalo drugega, kot da klubu ustavi delovanje."